Charles Thomson Rees Wilson
Charles Thomson Rees Wilson, 14.2.1869-15.11.1959, britisk fysiker, professor ved Cambridge University 1925-34. Inspireret af sine studier af atmosfæriske skydannelser, som han forsøgte at simulere i laboratoriet, opfandt Wilson i 1911 tågekammeret, der benyttes til at vise spor af ladede partikler. For denne opfindelse fik han nobelprisen i fysik i 1927 sammen med A.H. Compton, der fik prisen for opdagelsen af Comptoneffekten.